Svineslagteriet Tican i Thisted har onsdag sendt et brev til skatteminister Holger K. Nielsen. I brevet opfordrer de ham til at droppe planerne om den såkaldte kørselsafgift, som regeringen vil indføre fra 2015. Afgiften vil gøre det meget dyrere for Tican at fragte svinene med lastbil. Ifølge regeringens planer skal virksomheder betale 1,50 kroner per kørte kilometer lastbilstransport. Hvis det bliver en realitet, mener Tican, at det kommer til at koste dem 6,3 millioner kroner årligt. Hvis der i stedet kun indføres en afgift for kørsel på motorvej, vil det koste virksomheden 2,2 millioner kroner årligt. Tican har i dag 900 medarbejdere ansat i Danmark, men virksomheden frygter, at afgiften vil få store konsekvenser for produktionen og dermed også for antallet af arbejdspladser.

Referat:
Den nye kørselsafgift kan koste Tican i Thisted 6,3 millioner kroner. Derfor klager svineslagteriet nu til skatteministeren.